b'\n_START_ARTICLE_\nSokoli (glasbena skupina)\n_START_SECTION_\nZgodovina\n_START_PARAGRAPH_\nSkupino je jeseni leta 1988 ustanovil Peter Lov\xc5\xa1in (vokal), le leto po tem, ko je prenehala delovati njegova prej\xc5\xa1nja skupina skupina Pankrti. Takoj se mu je pridru\xc5\xbeil Dare Ho\xc4\x8devar (bas kitara), kasneje pa \xc5\xa1e Roman De\xc4\x8dman (bobni) in Oto Rimele (elektri\xc4\x8dna kitara). Prvi album so pri\xc4\x8deli snemati v Studiu Metro, kjer se jim je pridru\xc5\xbeil \xc5\xa1e Iztok \xc4\x8cerne (kitara, tonski mojster)._NEWLINE_Naslednje leto je tako iz\xc5\xa1el prvi album Bitka za ranjence. Na njem so sodelovali \xc5\xa1e Alenka Godec, Mario Marolt, Lado Jak\xc5\xa1a, Boris Kramberger, \xc5\xa0eki Gayton in Pevski zbor Komedija zme\xc5\xa1njav. Ve\xc4\x8dina glasbe s tega albuma bila uporabljena v komi\xc4\x8dni predelavi Sheakspearove Komedije zme\xc5\xa1njav, ki je bila v naslednjih sezonah letih velik hit ljubljanske Drame SNG. Nekateri pravijo, da je na tej plo\xc5\xa1\xc4\x8di Lov\xc5\xa1in vizionarsko napovedal velike spremembe v tedanji Jugoslaviji s pesmijo "Prazniki" ("Plaz, ki pod sabo ru\xc5\xa1i vse / plaz, ki se mu nih\xc4\x8de ne upre / plaz, ki se ga veselijo vsi / plaz, ki mu sledijo prazniki"). Kmalu se je spremenila tudi zasedba: Sokole so zapustili \xc4\x8cerne, Rimele in De\xc4\x8dman, pridru\xc5\xbeila sta se dva perspektivna kitarista Ivan Bek\xc4\x8di\xc4\x8d in Zvone Kukec, bobnarsko vlogo pa je prevzel \xc5\xa0eki Gayton (\xc4\x8dlan skupine Zabranjeno pu\xc5\xa1enje)._NEWLINE_Leta 1990 se je ta zasedba lotila naslednjega albuma Marija pomagaj, ki so ga posneli v Studiu Tivoli. Na njem so sodelovali \xc5\xa1e Borut \xc4\x8cin\xc4\x8d, Mario Marolt, producent je bil Boris Bele, tonski mojster pa Aco Razbornik. Album je iz\xc5\xa1el konec leta in je postal eden najbolj priljubljenih rock albumov v Sloveniji s hiti, kot so "Marija pomagaj", "\xc4\x8cist nor" in "Moja mama je strela". Za ta album je skupina prejela tudi zlato plo\xc5\xa1\xc4\x8do. Prodali naj bi ve\xc4\x8d kot 30.000 izvodov in je prejel zlato plaketo za prodajo. Kmalu po izidu albuma je Sokole zapustil \xc5\xa0eki Gayton, zamenjal pa ga je Marko Bertoncelj._NEWLINE_Leta 1992 je imela skupina ve\xc4\x8d koncertov po celi Sloveniji. Pesmi z albuma Marija pomagaj so se pogosto vrtele na radiu in tudi ob\xc4\x8dinstvo jih je vzelo za svoje. Med turnejo so posneli v Studiu 26 svoj tretji album Satan je blazn zmatran. Na njem so sodelovali \xc5\xa1e Mia \xc5\xbdnidari\xc4\x8d, Anja Rupel, Nina Sever, Bajaga, Boris Bele, Ale\xc5\xa1 Klinar, Cole Moretti, producent in tonski mojster pa je bil Janez Kri\xc5\xbeaj. Na tem albumu je tudi ena njihovih ve\xc4\x8djih uspe\xc5\xa1nic, "Greva punca v ju\xc5\xbene kraje", zraven pa \xc5\xa1e "Ko so \xc4\x8de\xc5\xa1nje cvetele" in "Sodn dan"._NEWLINE_Skupina je imela proti koncu leta 1992 \xc4\x8dedalje ve\xc4\x8d koncertov v tujini. Leta 1993 so prejeli Sokoli zlato noto za najbolj\xc5\xa1o rock skupino leta. Nekaj \xc4\x8dasa po tem je skupina prenehala delovati. Svoj zadnji koncert je imela skupina konec junija 1993 na avstrijskem Koro\xc5\xa1kem.'